b"\n_START_ARTICLE_\nPok\xc3\xa9mon Diamond i Pok\xc3\xa9mon Pearl\n_START_SECTION_\nJugabilitat\n_START_PARAGRAPH_\nEl videojoc presenta les mateixes caracter\xc3\xadstiques que els videojocs de la saga: el personatge est\xc3\xa0 centrat a la pantalla (\xc3\xa9s en tercera persona) i es veu des del cel. El joc disposa de tres pantalles diferents: el mapa, on el jugador es despla\xc3\xa7a pels diversos pobles, ciutats i rutes; el combat, on els Pok\xc3\xa9mon intenten debilitar el contrari a base dels seus poders; i la motxilla o bossa, on el personatge organitza els seus objectes i els utilitza. L'entrenador Pok\xc3\xa9mon comen\xc3\xa7a amb un Pok\xc3\xa9mon, tot i que a mesura que avan\xc3\xa7a el joc augmenta el nombre de criatures, fins a un m\xc3\xa0xim de 493 esp\xc3\xa8cies distintes._NEWLINE_Sens dubte, una de les tasques m\xc3\xa9s importants del joc \xc3\xa9s la captura. Un entrenador es troba diversos Pok\xc3\xa9mon salvatges per les herbes, coves i oceans, els quals pot capturar amb les Pok\xc3\xa9balls. Aix\xc3\xb2 no obstant, no est\xc3\xa0 perm\xc3\xa8s capturar Pok\xc3\xa9mon d'entrenadors. A l'hora de capturar-los, hi intervenen una s\xc3\xa8rie de factors que dificulten o faciliten la captura, entre ells, els Punts de Salut (com menys vida m\xc3\xa9s probabilitat), les Pok\xc3\xa9balls (depenent de la ball hi ha m\xc3\xa9s o menys possibilitats) i, sobretot, el Pok\xc3\xa9mon a qu\xc3\xa8 t'enfrontes."